CELEX: 32016D2241
Language: el
Date: 2016-12-09 00:00:00
Title: Εκτελεστική απόφαση (ΕΕ) 2016/2241 της Επιτροπής, της 9ης Δεκεμβρίου 2016, με την οποία επιτρέπεται η προσωρινή εμπορία σπόρων προς σπορά ορισμένων ποικιλιών του είδους Beta vulgaris L., που δεν ικανοποιούν τις απαιτήσεις της οδηγίας 2002/54/ΕΚ του Συμβουλίου [κοινοποιηθείσα υπό τον αριθμό C(2016) 8105] (Κείμενο που παρουσιάζει ενδιαφέρον για τον ΕΟΧ )

13.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/20
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2241 ΤΗΣ ΕΠΙΤΡΟΠΉΣ
   της 9ης Δεκεμβρίου 2016
   με την οποία επιτρέπεται η προσωρινή εμπορία σπόρων προς σπορά ορισμένων ποικιλιών του είδους Beta vulgaris L., που δεν ικανοποιούν τις απαιτήσεις της οδηγίας 2002/54/ΕΚ του Συμβουλίου
   
      
         [κοινοποιηθείσα υπό τον αριθμό C(2016) 8105]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/54/ΕΚ του Συμβουλίου, της 13ης Ιουνίου 2002, περί εμπορίας σπόρων τεύτλων προς σπορά (1), και ιδίως το άρθρο 24 παράγραφος 1,
   Εκτιμώντας τα ακόλουθα:
   
               (1)
            
            
               Στη Δανία η ποσότητα των διαθέσιμων βασικών σπόρων προς σπορά ορισμένων ποικιλιών του είδους Beta vulgaris L. που πληρούν την προϋπόθεση του σημείου 3 στοιχείο β) του μέρους Β του παραρτήματος Ι της οδηγίας 2002/54/ΕΚ όσον αφορά το μέγιστο βάρος αδρανών ουσιών μονόσπερμων σπόρων είναι ανεπαρκής λόγω των ξηρών συνθηκών συγκομιδής και, κατά συνέπεια, δεν επαρκεί για να καλύψει τις ανάγκες του εν λόγω κράτους μέλους.
            
         
               (2)
            
            
               Η ζήτηση για τους εν λόγω σπόρους προς σπορά δεν δύναται να ικανοποιηθεί με σπόρους προς σπορά από άλλα κράτη μέλη ή από τρίτες χώρες που πληρούν όλες τις απαιτήσεις οι οποίες προβλέπονται στην οδηγία 2002/54/ΕΚ.
            
         
               (3)
            
            
               Κατά συνέπεια, θα πρέπει να επιτραπεί στη Δανία να δώσει άδεια εμπορίας σπόρων προς σπορά των εν λόγω ποικιλιών με λιγότερο αυστηρές απαιτήσεις.
            
         
               (4)
            
            
               Επιπροσθέτως, θα πρέπει να δοθεί άδεια σε άλλα κράτη μέλη, που είναι σε θέση να προμηθεύσουν τη Δανία με σπόρους προς σπορά των εν λόγω ποικιλιών, είτε αυτοί συγκομίστηκαν σε κράτος μέλος είτε σε τρίτη χώρα που καλύπτεται από την απόφαση 2003/17/EΚ του Συμβουλίου (2), να επιτρέψουν την εμπορία των εν λόγω σπόρων προς σπορά, ώστε να διασφαλίσουν τη λειτουργία της εσωτερικής αγοράς και να αποφύγουν την αποδιοργάνωσή της.
            
         
               (5)
            
            
               Καθώς με την παρούσα απόφαση θεσπίζεται παρέκκλιση από τα πρότυπα των ενωσιακών κανόνων, κρίνεται σκόπιμο να περιοριστεί η ποσότητα των σπόρων προς σπορά που πληρούν λιγότερο αυστηρές απαιτήσεις στο ελάχιστο αναγκαίο για την κάλυψη των αναγκών της Δανίας. Προκειμένου να εξασφαλιστεί ότι η συνολική ποσότητα των σπόρων προς σπορά που θα εγκριθεί για εμπορία, σύμφωνα με την παρούσα απόφαση, δεν υπερβαίνει τη μέγιστη ποσότητα που προβλέπεται από την παρούσα απόφαση, είναι σκόπιμο να ενεργήσει η Δανία ως συντονιστής, δεδομένου ότι υπέβαλε το αντίστοιχο αίτημα για την έκδοση της παρούσας απόφασης και επηρεάζεται περισσότερο από την εμπορία της εν λόγω ποικιλίας.
            
         
               (6)
            
            
               Καθώς παρέχεται παρέκκλιση από τα πρότυπα των κανόνων της Ένωσης, η εμπορία σπόρων προς σπορά που πληρούν λιγότερο αυστηρές απαιτήσεις θα πρέπει να είναι προσωρινή, έως τις 31 Δεκεμβρίου 2017, επειδή το χρονικό αυτό διάστημα είναι αναγκαίο για την παραγωγή των εν λόγω σπόρων προς σπορά και την επανεξέταση της κατάστασης όσον αφορά τις οικείες ποικιλίες.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εμπορία στην Ένωση σπόρων προς σπορά του είδους Beta vulgaris L. (τεύτλο) της κατηγορίας «βασικοί σπόροι», που ανήκουν στις ποικιλίες Enermax, Feldherr και Creta, οι οποίοι δεν πληρούν τις απαιτήσεις που ορίζονται στο σημείο 3 στοιχείο β) δδ) του μέρους Β του παραρτήματος Ι της οδηγίας 2002/54/ΕΚ όσον αφορά τις αδρανείς ουσίες, επιτρέπεται για συνολική ποσότητα που δεν υπερβαίνει τα 61 kg και, για περίοδο η οποία θα λήξει στις 31 Δεκεμβρίου 2017, υπό την προϋπόθεση ότι το μέγιστο ποσοστό, κατά βάρος, των αδρανών ουσιών δεν υπερβαίνει το 2,2.
   Άρθρο 2
   Κάθε προμηθευτής σπόρων προς σπορά που επιθυμεί να διαθέσει στην αγορά τους σπόρους που αναφέρονται στο άρθρο 1 υποβάλλει αίτηση χορήγησης άδειας στο κράτος μέλος στο οποίο εδρεύει. Στην αίτηση προσδιορίζεται η ποσότητα των σπόρων που ο προμηθευτής επιθυμεί να διαθέσει στην αγορά.
   Το οικείο κράτος μέλος οφείλει να επιτρέψει στον προμηθευτή να θέσει τον σπόρο αυτό στην αγορά εκτός εάν:
   
               α)
            
            
               υφίστανται επαρκείς ενδείξεις βάσει των οποίων είναι αμφίβολο κατά πόσο ο προμηθευτής είναι σε θέση να διαθέσει στην αγορά την ποσότητα σπόρων για την οποία υπέβαλε αίτηση χορήγησης άδειας· ή
            
         
               β)
            
            
               η χορήγηση της άδειας θα έχει ως αποτέλεσμα την υπέρβαση της συνολικής μέγιστης ποσότητας σπόρων που αναφέρεται στο άρθρο 1.
            
         Άρθρο 3
   Τα κράτη μέλη συνεργάζονται σε διοικητικό επίπεδο για την εφαρμογή της παρούσας απόφασης.
   Η Δανία ενεργεί ως κράτος μέλος-συντονιστής, προκειμένου να διασφαλιστεί ότι η συνολική ποσότητα των σπόρων προς σπορά που θα εγκρίνεται για εμπορία στην Ένωση από τα κράτη μέλη, σύμφωνα με την παρούσα απόφαση, δεν θα υπερβεί τη συνολική μέγιστη ποσότητα σπόρων που αναφέρεται στο άρθρο 1.
   Κάθε κράτος μέλος που λαμβάνει αίτηση σύμφωνα με το άρθρο 2 κοινοποιεί αμέσως στο κράτος μέλος-συντονιστή την ποσότητα που καλύπτεται από την αίτηση. Το κράτος μέλος-συντονιστής ενημερώνει αμέσως το κράτος μέλος από το οποίο έλαβε την κοινοποίηση σχετικά με το αν η χορήγηση άδειας θα έχει ως αποτέλεσμα την υπέρβαση της συνολικής μέγιστης ποσότητας.
   Άρθρο 4
   Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες για τις οποίες χορήγησαν άδεια εμπορίας σύμφωνα με την παρούσα απόφαση.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 9 Δεκεμβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 193 της 20.7.2002, σ. 12.
   
      (2)  Απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (ΕΕ L 8 της 14.1.2003, σ. 10).